Tilbúnar og lausar lóðir fyrir íbúðarhúsnæði fyrir hátt í þúsund manna byggð Á kynningarfundi um tillögu að nýju aðalskipulagi fyrir Akranes 2013 - 2025 sem haldinn var sl. miðvikudagskvöld komu fram allmargar fyrirspurnir . Þar á meðal var spurt um fjölda ófrágenginna og lausra íbúða í bænum og einnig fjölda tilbúinna lóða . Fram kom að í hverfum í uppbyggingu væru lausar og tilbúnar lóðir fyrir 281 íbúð í einbýli og rað - eða parhúsum í Flata - og Skógahverfi . Í framhaldi af svörum Runólfs Þórs Sigurðssonar skipulags - og byggingafulltrúi og Regínu Ásvaldsdóttur bæjarstjóra var leitt að því líkum að þegar búið væri að byggja á lóðunum og koma uppsteyptum húsum í not , væri um að ræða húsnæði fyrir hundruð íbúa þannig að nálgaðist þúsundið . Sem kunnugt er var fjölda úthlutaðra lóða í Flata - og Skógahverfi skilað í hruninu og aðdraganda þess og er áætlað að Akraneskaupstaður eigi þar í jörð verðmæti um 800 milljónir króna . Tvær stórar blokkir hafa staðið uppsteyptar frá hruni og lentu undir Íbúðalánasjóði . Önnur þeirra við Holtsflöt seldist á dögunum en hin við Hagaflöt er óseld . Framkvæmdir eru að hefjast við blokkina við Holtsflöt og einnig eru byrjaðar framkvæmdir við blokkina Sólmundarhöfða 7 eins og Skessuhorn hefur greint frá og er nú komin í hendur einkaaðila frá Landsbankanum . Regína Ásvaldsdóttir bæjarstjóri sagði á fundinum að margar auðar íbúðir og hús á Akranesi væri í eigu Íbúðalánasjóðs . „ Við höfum mikinn áhuga fyrir að koma þessum íbúðum í not og helst vildum við að þær yrðu lagfærðar og settar á sölu eða í leigu . Það gefur bænum slæma ásýnd að hafa þessar íbúðir tómar og svo er þörf fyrir leiguhúsnæði á Akranesi . Við eigum í viðræðum við Íbúðalánasjóð um hugsanlegt samstarf á þessu sviði . “ Aðspurð segir Regína að þetta séu tugir íbúða en það sé samt einhver hreyfing á markaðnum , til dæmis með nýlegri sölu á Holtsflötinni .